
I. INTRODUCERE

 

 


O nouă viziune în ceea ce priveşte violenţa împotriva copilului a apărut odată cu adoptarea Convenţiei ONU cu privire la Drepturile copilului, la 20 noiembrie 1989, când a fost recunoscut dreptul suprem al copilului ca persoană independentă. 


Modalităţile sub care se prezintă violenţa asupra copiilor îmbracă două aspecte: abuzul fizic (bătăi, pedepse fizice severe) şi abuzul psihologic (ridiculizare, intimidare sau degradare repetată), o categorie aparte constituind-o abuzul sexual.


Rezolvarea problemei copiilor abuzaţi se realizează printr-o colaborare strânsă între specialişti – asistenţi sociali, medici, asistenţi de ocrotire, psihologi, poliţie şi instanţe de judecată – iar competenţele lor sunt clar stabilite.

Riscul ca un copil să fie abuzat este mai mare atunci când societatea devine mobilă sau au loc o serie de schimbări structurale în familie din cauza divorţurilor sau separării, accentuarea sărăciei, anumite boli cronice, situaţii de criză, abuzul de substanţe din anumite categorii (alcool, stupefiante etc.), lipsa educaţiei şi ignorarea aspectelor violenţei, vârsta tânără a părinţilor, un număr mare de copii în familie etc.

Măsurile necesare pentru prevenirea abuzului asupra copilului şi a violenţei domestice în general au în vedere informarea şi consilierea părinţilor cu privire la dezvoltarea copiilor; informarea cu privire la metodele de aplanare a unui conflict apărut în familie; vizite la domiciliu din partea unui personal instruit în acest sens (un medic psiholog, un asistent social sau un profesor ) în special în familiile unde s-au identificat probleme sau există riscul ca minorul sa nu fie tratat corespunzător.


Dezvoltarea, implementarea, monitorizarea şi evaluarea programelor de prevenire a violenţei împotriva minorilor au loc atât la nivel naţional cât şi local şi constituie preocupări actuale atât pentru autorităţile centrale sau locale implicate, precum şi pentru fundaţii sau organizaţii nonguvernamentale. 


Dintre măsurile de prevenire cel mai des utilizate se pot menţiona: monitorizarea instituţiilor care desfăşoară o activitate de consiliere (printre care pot fi şi centre sau cabinete de psihologie sau psihopedagogie), publicitatea referitoare la sursele de ajutor (cum ar fi o linie telefonică specială gratuită, care se poate apela pentru orice situaţie care pune în pericol integritatea fizică şi psihică a copilului), precum şi desfăşurarea unor campanii de informare, educare şi comunicare la care să participe şcoala, familia, serviciile interesate. 

Potrivit definiţiei adoptate de Organizaţia Mondială a Sănătăţii, abuzul asupra copilului constă în toate formele de rele tratamente, fizice şi/sau psihice, în abuz sexual, neglijenţă sau tratament neglijent, precum şi în exploatare comercială sau de altă natură, practici care generează afecţiuni actuale sau potenţiale ale sănătăţii, vieţii, dezvoltării sau demnităţii copilului.

Abuzurile împotriva copilului sunt împărţite, de regulă, în trei categorii: abuzuri fizice, abuzuri sexuale şi abuzuri emoţionale/psihologice, la care se adaugă neglijenţa. Dintre acestea, primele două categorii de tratamente au primit cea mai mare atenţie, la nivel social şi legal. Dacă abuzul sexual este acoperit în totalitate de normele dreptului penal, abuzul fizic (pedepsele corporale) este, în general, acceptat într-o măsură mai mare, în majoritatea ţărilor, şi reprezintă o practică destul de des întâlnită, atât în familie, cât şi în şcoli.

Convenţia ONU privind drepturile copilului cere statelor să protejeze copiii împotriva oricăror forme de violenţă fizică şi mentală. Cu mai bine de un deceniu înainte de adoptarea Convenţiei ONU, în 1979, Suedia a devenit prima ţară care a interzis orice formă de pedeapsă corporală administrată copiilor. De atunci, o serie de alte ţări au urmat aceeaşi cale; cu toate acestea, pedeapsa corporală continuă să reprezinte o practică acceptată din punct de vedere social, şi chiar legal, în multe state.

Datorită urmărilor caracteristice ale practicilor abuzive asupra copiilor, accentul cade pe prevenirea acestora (iar nu pe pedepsirea lor). Metodele de prevenire sunt, în general, centrate fie pe sprijinul şi educaţia acordate familiei (în special prin cursuri adresate viitorilor părinţi), fie pe abilitatea serviciilor de sănătate de a monitoriza, identifica şi interveni în cazul eventualelor abuzuri, sau, într-o abordare mai generală, pe schimbarea mentalităţii la nivel social, cu privire la violenţa îndreptată împotriva copiilor.

Post-factum, răspunsul social la practicile de abuz împotriva copiilor este direcţionat atât către făptuitori (prin sancţiuni legale), cât şi către victime (prin asistenţă psihologică/psihiatrică).

În continuare, vom prezenta soluţiile de prevenire a violenţei împotriva copiilor adoptate în câteva state europene, precum şi reglementările în materie din legislaţia română, cu accent pe activităţile de consiliere.

 

 

 

II. STATELE MEMBRE ALE UNIUNII EUROPENE

 

1. Austria 

Sediul materiei privind violenţa asupra copilului se află în secţiunea 146a din Codul civil, în Legea referitoare la bunăstarea tinerilor şi în Legea federală referitoare la protecţia împotriva violenţei, de la 1 mai 1997. Aceste acte fac referire la o următoarele măsuri de prevenire şi reducere a violenţei domestice: 

· Asigurarea unui sprijin optim pentru copii care au devenit victime ale violenţei domestice;

· Înfiinţarea de centre de consiliere pentru părinţi;

· Înfiinţarea de servicii de prevenire şi terapie;

· Sensibilizarea societăţii la toate formele de violenţă;

· Introducerea de linii telefonice de urgenţă pentru copii.

Serviciile de prevenire se referă şi la înfiinţarea de centre pentru asistenţă socială şi educaţională.

De pildă, având ca punct de plecare Legea referitoare la bunăstarea tinerilor, s-a înfiinţat la Viena Departamentul municipal pentru protecţia tinerilor şi familiei, cu sarcina principală de a proteja copiii şi de a promova educaţia în cadrul familiilor. Acest departament coordonează mai mult de 200 de servicii şi un staff alcătuit din: 850 de angajaţi din domeniul educaţional şi al asistenţei sociale, 30 de psihologi, 150 de jurişti şi alte cadre. 

Serviciile sociale de prevenire din cadrul acestui departament propun următoarele măsuri: desfăşurarea de activităţi de consiliere şi informare; desfăşurarea de activităţi recreative; întocmirea de rapoarte de evaluare de către asistenţii sociali şi psihologi şi înfiinţarea de servicii speciale pentru mame, copii şi elevi. 

Prin urmare, un mijloc de prevenire a violenţei asupra copiilor îl constituie şi activitatea de consiliere şi asistenţă a psihologilor şi pedagogilor, activitate desfăşurată prin intermediul acestui Departament organizat la nivel municipal. 

Pe de altă parte, „Platforma Împotriva Violenţei în Familie”, creată în 1993 din iniţiativa Ministerului Federal pentru Mediu, Tineret şi Familie în scopul punerii la dispoziţia ONG-urilor a unei reţele de asistare a victimelor, şi-a extins în ultimul timp sfera de activitate. 

Cu sprijinul ministerului în cauză, grupurile de angajaţi care s-ar putea confrunta cu anumite forme de violenţă îndreptate împotriva copiilor (educatorii şi profesorii, personalul centrelor pentru tineret şi alţii) vor beneficia de pregătire specială şi vor fi integraţi în reţele regionale, împreună cu organizaţiile competente (poliţie, instanţele pentru minori, medici, asistenţi), pentru a putea detecta formele de violenţă într-un stadiu incipient şi pentru a reacţiona într-o manieră corespunzătoare. 

 

2. Belgia 

Este important de precizat faptul că în Belgia nu există o lege la nivel federal, ci fiecare dintre comunităţi adoptă instrumente juridice specifice (decrete). 

Astfel, în Comunitatea franceză, a fost adoptat pe data de 29 aprilie 1985 un Decret privitor la protecţia copiilor maltrataţi. 

Conform art. 1 din decret, echipele pluridisciplinare specializate în depistarea şi tratamentul copiilor victime ale maltratării, a unor neglijenţe grave etc. pot beneficia de subvenţii din partea guvernului comunităţii franceze pentru desfăşurarea activităţilor lor. În sensul art. 3 din decret, fiecare echipă trebuie să cuprindă cel puţin un medic pediatru sau generalist, un psihiatru sau psiholog, un doctor sau un licenţiat în drept, un infirmier sau un asistent social şi un secretar administrativ. 

Pe 16 martie 1998, a fost adoptat Decretul privind asistenţa acordată copiilor victime ale maltratării, care a adăugat unele dispoziţii decretului din 1985. 

Art. 1 din decret vorbeşte despre persoanele care activează în cadrul unui serviciu, a unei instituţii, asociaţii. Conform art. 2, persoanele menţionate în primul articol au obligaţia profesională de acordare de asistenţă pentru victimele maltratărilor şi să vegheze la posibilele situaţii suspecte de astfel de tratamente. În acest scop, decretul vizează prevenirea producerii maltratărilor. 

Tot conform art. 2 din decret, sunt menţionate mai multe organisme competente în acest domeniu: „SOS–Enfants”, centre psiho–medico–sociale, centre de inspecţie medicale şcolare. 

La nivelul Comunităţii flamande, pe data de 28 februarie 2003, a fost adoptată o Hotărâre a guvernului flamand de stabilire a condiţiilor de desemnare şi subvenţionare a centrelor de ajutor pentru copii şi de asistenţă pentru familii. 

Conform art. 1 din hotărâre, aceste centre sunt definite drept structuri care acordă asistenţă părinţilor, îndeplinind o sarcină educativă. Copiii trebuie să aibă vârste cuprinse între 0 şi 12 ani, iar părinţii trebuie să solicite ajutor centrelor în sensul asistenţei în probleme de educaţie. 

 

3. Danemarca

Sediul materiei se află în principal în Legea nr.755 din 9 septembrie 2002 referitoare la serviciile sociale. 

Conform acestui act normativ, autorităţile municipale şi cele districtuale sunt obligate să întreprindă o serie de activităţi şi măsuri menite să asigure evoluţia, bunăstarea şi independenţa copiilor şi tinerilor. Prin aceasta trebuie să se înţeleagă şi aplicarea de măsuri cu caracter general şi preventiv în scopul ajutorării copiilor cu probleme. 

Autorităţile districtuale sunt obligate să furnizeze copiilor, tinerilor şi familiilor acestora servicii gratuite de asistenţă ori consiliere, examinare şi tratament. Tot în beneficiul copiilor aflaţi în dificultate, autorităţile municipale vor înfiinţa un grup interprofesional, însărcinat cu stabilirea unei legături continue cu angajaţi din următoarele domenii: medicină, asistenţă socială, pedagogie, psihologie şi altele. 

 

4. Franţa 

În Franţa există mai multe legi care au ca obiect asigurarea protecţiei copilului. Dintre acestea menţionez :

- Legea din 18 decembrie 1989, lege care reglementează statutul asistenţilor maternali, care au rol de prevenire şi monitorizare a maltratării minorilor;

- Legea nr. 2000–197 din 6 martie 2000 privind sporirea rolului şcolii în prevenirea şi detectarea relelor tratamente faţă de copii;

- Legea nr. 2000–196 din 6 martie 2000 de instituire a apărătorului copiilor; 

- Codul privind acţiunea socială şi al familiei;

- Legea nr. 2004–1 din 2 ianuarie 2004, lege care a completat, printre altele, Codul privind acţiunea socială şi al familiei. 

Conform art. L221–1 din Cod, serviciul de asistenţă socială pentru copii este un serviciu fără personalitate juridică, care are ca atribuţii următoarele:

1. sprijinul material, educativ şi psihologic al minorilor, al familiilor acestora, al minorilor emancipaţi şi a persoanelor majore având cel puţin 21 de ani şi care sunt confruntate cu dificultăţi sociale;

2. organizarea, în locurile în care se manifestă riscurile de inadaptare socială, a acţiunilor colective vizând prevenirea marginalizării şi facilitării inserţiei sau promovării sociale a tinerilor şi a familiilor acestora;

3. luarea de urgenţă de măsuri de protecţie în favoarea minorilor menţionaţi la punctul 1 din acest articol;

4. punerea la dispoziţia minorilor a serviciului de îndrumare a orientării acestora, în colaborare cu familiile acestora sau cu reprezentantul lor legal;

5. desfăşurarea de acţiuni de prevenire a relelor tratamente faţă de minori şi, fără a aduce atingere competenţelor autorităţii juridice, organizarea strângerii de informaţii referitoare la minorii maltrataţi, precum şi participarea la protecţia acestora. 

Pentru aducerea la îndeplinire a sarcinilor care îi revin, serviciul de asistenţă socială pentru minori face apel la organismele publice sau private abilitate, în condiţiile prevăzute de către art. L. 313-8, L. 313-8-1 şi L. 313-9, ori la persoane fizice. 

Serviciul controlează persoanele fizice sau juridice cărora le-au fost încredinţaţi spre îngrijire minorii. 

În sensul art. L226–6 din Cod, statul, departamentele şi persoanele juridice de drept public sau privat constituie un grup de interes public pentru administrarea unui serviciu telefonic gratuit. Pe baza utilizării acestui serviciu, se vor întocmi analize pentru prevenirea relelor tratamente şi pentru protecţia minorilor maltrataţi. De asemenea, în baza apelurilor telefonice, sesizările se vor transmite consiliului general, al cărui preşedinte va informa grupul. 

Art. L312–1 din Cod reglementează statutul juridic al organismelor şi serviciilor sociale medico–sociale. Aceste sunt organisme dotate cu personalitate juridică proprie, printre care se numără: 

1. organisme sau servicii care au ca atribuţii prevenirea relelor tratamente ale minorilor;

2. organisme şi servicii de învăţământ sau educaţionale cu statut special;

3. centre de acţiune medico–sociale precoce, în sensul art. L2132–4 din Codul privind sănătatea publică;

4. organisme sau servicii care derulează măsuri educative dispuse de către autoritatea judecătorească în privinţa copiilor delincvenţi;

5. organisme sau servicii de readaptare, reorientare sau reeducare profesională;

Echipele care acţionează în cadrul acestor organisme sau servicii sunt echipe pluridisciplinare calificate. 

Art. L312–6 din Cod dispune că, în scopul coordonării aplicării acţiunilor sociale şi medico–sociale, se încheie o convenţie plurianuală între autorităţile competente, în care figurează centrele comunale de acţiune socială şi centrele intercomunale care administrează organismele sociale sau medico–sociale, convenţie care trebuie să definească obiectivele urmărite, procedurile de concentrare a respectivelor organisme şi mijloacele destinate acestui obiect. 

În scopul favorizării coordonării, complementarităţii şi garantării continuităţii, în special în cadrul reţelelor sociale sau medico–sociale coordonate, organismele şi serviciile menţionate în art. L312–1 ori persoanele fizice sau juridice administratoare, menţionate în art. L311–1 pot:

1. încheia convenţii între ele ori cu organismele de sănătate şi cu organismele de învăţământ cu caracter public sau privat;

2. crea grupuri de interes economic şi de grupuri de interes public, la care să participe în condiţiile stabilite prin decret al Consiliului de Stat;

3. crea sindicate sau grupări de cooperare socială şi medico–socială, conform modalităţilor definite într-un astfel de decret;

4. se pot regrupa sau fuziona (art. L312–7). 

Organismele de sănătate publice sau private pot adera la una din formele de cooperare menţionate în acest articol. 

Art. L411–1 şi urm. din cod reglementează statutul juridic al asistentului pentru servicii sociale. 

Art. L422–1 şi urm. precizează statutul asistenţilor maternali. 

 

5. Germania 

Sediul materiei se află într-un amendament din 1998 la Codul civil (Bürgerliches Gesetzbuch), prin care se interzice folosirea violenţei fizice şi psihice asupra copilului, precum şi în Legea referitoare la asistenţa socială acordată copiilor (Sozialgesetzbuch), amendată la rândul său în anul 2000. Prin acest amendament s-a atribuit autorităţilor locale sarcina de a promova metode prin care familiile să îşi rezolve conflictele fără să recurgă al violenţă. 

Pe de altă parte, Ministerul Federal pentru problemele legate de familie şi tineret, devenind tot mai receptiv la necesitatea crescândă de servicii speciale de consiliere socio–pedagogică, alocă din 1997 fonduri de finanţare a cheltuielilor de personal pentru asociaţia federală a centrelor de protecţie a copiilor. La rândul său, Ministerul Federal pentru Educaţie, Cercetare şi Tehnologie sprijină autorităţile landurilor în definirea şi organizarea programelor de pregătire a pedagogilor, în ideea aplicării în şcoli de măsuri de prevenire a violenţei asupra copiilor. 

 

6. Irlanda 

Sediul materiei este dat de către următoarele legi:

- Legea nr. 7/2000 privind Comisia de Anchetare a Abuzului asupra Copiilor (Commission to Inquire into Child Abuse Act, 2000);

- Legea nr. 17/1991 privind protecţia copilului (Child Care Act 1991)

- Legea nr. 49/1998 privind protecţia acordată persoanelor care raportează abuzuri asupra copiilor (Protections for Persons Reporting Child Abuse Act 1998).

Conform secţiunii 12 din Legea nr. 7/2000, Comisia are ca principale atribuţii asigurarea de asistenţă minorilor care au suferit abuzuri, analizarea cauzelor, caracterului şi circumstanţelor de producere a abuzurilor asupra copiilor; supravegherea instituţiilor cu atribuţii în domeniul protecţiei copiilor. 

În privinţa anchetelor pe care Comisia le derulează cu privire la abuzul asupra copiilor, în conformitate cu secţiunile 18 şi 21 din Legea nr. 7/2000, se pot admite martori şi experţi, precum şi rapoarte ale medicilor. 

Pentru îndeplinirea atribuţiilor sale, Comisia poate apela, conform secţiunii 24(1) din legea menţionată, la asistenţa unor experţi, ale căror atribuţii sunt stabilite de către Comisie (subsecţiunea (2) din secţiunea 24).

Conform secţiunii 7 din Legea nr. 17/1991, organismele de sănătate trebuie să instituie comisii consultative privind protecţia copilului, cu rol consultativ. Membrii comisiilor consultative sunt persoane cu expertiză în domeniile protecţiei copiilor, incluzând reprezentanţi ai organismelor voluntare care asigură asistenţă pentru copii şi servicii familiale (subsecţiunea (2)). Pe de altă parte, aceste comisii pot consulta organismele voluntare cu atribuţii în domeniile menţionate (subsecţiunea (7) lit. b) din secţiunea menţionată). 

Secţiunea 38 din lege dispune modalitatea de implicare a centrelor de asistenţă a copiilor în privinţa îngrijirii acestora, prin încheierea de acorduri cu organismele de sănătate. 

Organismele de sănătate desemnează persoane autorizate să îndeplinească atribuţiile conferite de către autorităţi în domeniul serviciilor şcolare (secţiunea 54). 

 

 

 

 

7. Italia

Prin Legea 451/97 s-a înfiinţat Centrul de documentare şi analiză pentru problemele copiilor şi adolescenţilor, care îşi are sediul la Florenţa. Centrul pentru informare şi analiză a reprezentat un pas important în ceea ce priveşte recunoaşterea drepturilor copilului în Italia şi a devenit cea mai importantă sursă de informaţii în acest domeniu. Tot prin Legea 451/97 a fost înfiinţată Observatorul Naţional pentru problemele copiilor al cărei scop este colaborarea cu unităţile descentralizate de pe teritoriul Italiei şi observatorii regionali.

În ceea ce priveşte prevenirea violenţei domestice, în general, şi abuzul asupra copilului, în special, la nivel naţional precum şi la nivelul regiunilor sunt desfăşurate o serie de activităţi în care sunt implicaţi: psihologi, asistenţi sociali, asistenţi maternali, jurişti, medici, pedagogi, profesori. 

În scopul prevenţiei s-a pus problema declanşării unor campanii care prin intermediul materialelor publicitare – broşuri, afişe publicitare etc. – să conducă la o mai bună informare a factorilor responsabili şi la o mai bună conştientizare a fenomenului. 

Programe de sensibilizare a colectivităţilor la problematica abuzului şi a neglijării, a consecinţelor şi combaterii efectelor acestora se vor desfăşura şi în cadrul programelor şcolare: sensibilizarea copiilor, părinţilor, comunităţii, foruri competente. La nivelul şcolii programele trebuie să pună accent pe înţelegerea de către copii a diferitelor tipuri de abuz având în vedere faptul că majoritatea victimelor sunt de vârstă şcolară. 

Pe lângă familie, şcolile şi serviciile de monitorizare, consiliere şi sprijin, centrele speciale de prevenire a abandonului au un rol important în educaţia şi protecţia copilului şi sprijinirea familiilor cu risc. 

 

8. Marea Britanie

Sediul materiei pentru protecţia copilului este Legea copiilor din 1989 (Children Act 1989). În 1999 a fost adoptată Legea privind protecţia copiilor (Children Protection Act 1999).

În partea a VI–a a legii din 1989, secţiunea 53 şi urm., este reglementat statutul caselor comunitare, organisme în subordinea autorităţilor locale. Formularea secţiunii 53(1) este foarte extinsă, permiţând autorităţilor locale să adopte măsurile şi formele de organizare pe care le consideră corespunzătoare. 

În lege, singurele referinţe care se fac la evaluarea psihică sunt cele în care o instanţă judecătorească adoptă un ordin de luare temporară în îngrijire a unui copil, în acest situaţii trebuind să fie dispusă examinarea psihiatrică a copilului (de exemplu, secţiunea 38 par. (6) şi (8) şi secţiunea 44(6)).

Dispoziţiile legii au fost interpretate în sensul admiterii rolului psihiatrilor de copii în cursul procedurii de evaluare a situaţiei acestora (judiciare ori pre-judiciare), alături de alte persoane cu atribuţii în acest sens, precum asistenţii sociali. 

Toate persoanele care, în cursul exercitării profesiilor lor se află în legătură cu copiii şi familiile acestora, trebuie să analizeze starea copiilor şi trebuie să sesizeze despre acest lucru serviciile sociale. Acestea din urmă au obligaţia legală de a analiza rapoarte referitoare la situaţiile copiilor care suferă, ori care pot suferi vătămări sau suferinţe şi trebuie să acţioneze pentru a promova interesele copiilor. 

Pe de altă parte, conform unui studiu britanic, psihiatrii preferă utilizarea aproape în exclusivitate a Legii privind sănătatea mentală, mai curând decât secţiunea 25 din Legea copiilor, în situaţia în care analizează minori cu probleme mentale. 

Ca sistem de organizare, în Marea Britanie, sprijinul pentru copii şi familiile acestora se acordă în baza unor parteneriate cu părinţii ori cu persoanele care se ocupă de îngrijirea acestora. 

În ianuarie 2003 a fost dat publicităţii un raport conţinând concluziile unei anchete în cazul unor neglijenţe grave în acordarea asistenţei acordate unui copil, Victoria Climbié. Raportul conţine mai multe recomandări, dintre care sunt interesante din punctul de vedere al prevenirii următoarele:

- Recomandarea 41 – Responsabilii din cadrul autorităţilor locale în domeniul serviciilor sociale trebuie să răspundă de modul în care angajaţii acestor servicii sociale vizitează regulat copiii pe care îi au sub supraveghere. Aceste persoane trebuie să prezinte concluziile vizitelor realizate către responsabilii serviciilor sociale şi către comitetele privind serviciile sociale existente la nivel local;

- Recomandarea 77 – Toţi doctorii implicaţi în tratarea unui copil asupra căruia există suspiciuni de producere a unor vătămări deliberate trebuie să asigure asistenţa socială, redactând în acest sens o declaraţie scrisă referitoare la respectivele suspiciuni. În situaţia în care se realizează un diagnostic greşit, acesta trebuie corectat cu prima ocazie, tot prin intermediul unui document scris. De asemenea, doctorii au obligaţia de a se asigura că suspiciunile lor referitoare la cazurile respective sunt înţelese în mod corect de către responsabilii sociali. 

O definiţie generală, potrivit autorităţilor britanice, a prevenirii abuzurilor asupra copiilor este următoarea: prevenirea generală universală, prin instrumentele dreptului penal, educaţiei – Educaţia Personală, Socială şi de Sănătate (Personal, Social and Health Education (PSHE)) - precum şi prin alte instrumente cu caracter social. 

Ca practică la nivelul instituţiilor britanice, pediatrilor, medicilor în general şi psihologilor li se poate solicita derularea anumitor tipuri specifice de evaluări, ca parte a atribuţiilor proprii, prezentarea de rapoarte etc.. 

 

9. Olanda

Legea referitoare la asistenţa acordată copiilor şi tinerilor (Wet op de jeugdzorg) reglementează tipurile de asistenţă şi protecţie (definind, în egală măsură, condiţiile colaborării între asistenţii sociali şi copii), precum şi structurile prestatare cărora li se aplică această lege, atât la nivel naţional, cât şi provincial. 

Olanda dispune de o vastă reţea de servicii de sănătate mentală şi protecţie socială pentru tineri; această reţea conţine două ramuri, aceea a serviciilor preventive şi cea a serviciilor curative. Guvernul central nu este responsabil pentru serviciile şi structurile locale şi regionale, acestea fiind organizate şi coordonate conform principiului descentralizării, de către autorităţile provinciale şi municipale. Cu toate acestea, finanţarea acestor servicii se face de la bugetul de stat, prin alocarea de fonduri speciale. 

Structurile preventive sunt: liniile telefonice de asistenţă pentru copii care funcţionează pe bază de voluntariat şi sunt finanţate de autorităţile provinciale; organizaţiile de informare şi consiliere a părinţilor; centrele de consultanţă psihosocială pentru tineri între 14 şi 20 de ani şi familiile acestora; centrele de asistenţă pentru copiii cu probleme afective sau sociale, care propun acestora un tratament, îndrumare şi consultanţă şi, nu în ultimul rând, centrele de consiliere şi declarare a relelor tratamente aplicate copiilor.

 

10. Spania

Programele de prevenire a violenţei domestice, neglijării şi a abuzului asupra copilului au fost realizate cu scopul de a micşora impactul acestui fenomen psihosocial, şi au ca finalitate ajutorul acordat copiilor, în general, a celor cu probleme, în special, precum şi a familiilor acestora. 

Consilierea are în vedere dezvoltarea capacităţilor părinteşti pentru creşterea şi îngrijirea copilului şi eliminarea pe cât posibil a fenomenului de izolare a familiilor cu probleme.

Prevenirea violenţei şi a abuzului asupra copilului este un obiectiv complex şi dificil, şi de aceea este important ca programele să meargă în direcţia corectă şi, mai mult, să fie constante şi susţinute. Pentru ca aceste programe să-şi atingă scopul la ele participă echipe pluridisciplinare, formate din psihologi, pedagogi, medici, jurişti, educatori, asistenţi sociali.

Familia reprezintă principala sursă de bunăstare şi mediul potrivit pentru dezvoltarea şi socializarea copilului. În familiile unde apar probleme şi deficienţe se consideră că există un risc în ceea ce priveşte dezvoltarea şi socializarea copilului. Mediul familial nu reprezintă o entitate izolată, din contră este influenţat direct sau indirect de factori soci-economici sau culturali. 

Consilierea părinţilor are în vede printre altele şi:

· instruirea cu privire la dezvoltarea copilului şi rolul părintelui în creşterea şi educarea acestuia; 

· desfăşurarea de activităţi la care să participe atât părinţii cât şi copilul;

· menţinerea unei unui climat de armonie în interiorul familiei;

· accesul la serviciile puse la dispoziţie de societate, la reţelele sociale şi serviciile sociale pentru toţi membrii familiei; 

· instruirea părinţilor cu privire la rezolvarea crizelor casnice; 

· îmbunătăţirea abilităţilor în cazul părinţilor care au în grijă sau cresc copii cu nevoi speciale ;

· evitarea judecării comportamentului copiilor într-o manieră radicală.

 

11. Suedia

În 1979, Codul părintesc (Parenthood and Guardianship Code) a fost modificat, în sensul introducerii unei prevederi care interzice folosirea pedepselor fizice, sau a altor tratamente injurioase sau umilitoare împotriva copiilor. Aceştia trebuie să fie trataţi cu respect pentru persoana şi individualitatea lor.

Codul nu prevede sancţiuni împotriva părinţilor; în cazul săvârşirii infracţiunii de agresiune, se aplică prevederile Codului penal. De fapt, scopul menţionatei restricţii (de la folosirea violenţei împotriva copiilor) nu este acela de a incrimina părinţii, ci de a furniza acestora un model comportamental, precum şi de a contribui la schimbarea mentalităţii în domeniu.

În vederea atingerii acestor obiective, se intervine în familiile cu probleme încă de timpuriu, în general prin sprijin şi educaţie furnizate părinţilor. Astfel, popularizarea prevederii legale se realizează atât la nivelul publicului larg, prin campanii media, cât şi în medii restrânse, cum ar fi cursurile de educaţie parentală (la dispoziţia tuturor viitorilor părinţi) şi centrele de sănătate pentru copii (frecventate de cvasi-totalitatea familiilor). De asemenea, popularizarea prevederilor legale se realizează şi către copii, în cadrul cursurilor şcolare.

Resursele mobilizate în vederea atingerii obiectivelor menţionate (schimbarea mentalităţii în privinţa utilizării violenţei fizice şi psihice împotriva copiilor) sunt atât publice (programe guvernamentale), cât şi private (organizaţii non-guvernamentale). Efectele acestei campanii sunt vizibile, în sensul că procentul populaţiei care este în favoarea aplicării de pedepse fizice copiilor, precum şi acela al cazurilor de acest fel semnalate, a scăzut simţitor de la adoptarea prevederii legale.

 

 

 

III. LEGISLAŢIA ROMÂNEASCĂ ÎN MATERIE

Pe 22 mai 2003, a fost adoptată Legea nr.217 pentru prevenirea şi combaterea violenţei în familie. Legea instituie un serviciu public de acţiune socială, pluridisciplinar, cu reprezentare naţională şi locală, cu o dublă subordonare, a Ministerului Sănătăţii şi Familiei, precum şi a consiliilor locale. La nivel naţional se propune conlucrarea organismelor statului cu toate organizaţiile private, cu instituţii similare ale organizaţiilor internaţionale pentru studierea fenomenului de violenţă casnică, de instituire a unor măsuri preventive, programe naţionale de informare şi combatere, programe educaţionale etc.

Având în vedere realităţile cotidiene, actul normativ extinde aria noţiunii de „familie” la toţi aceia care trăiesc sub acelaşi acoperământ şi totodată instituie obligaţia unor factori sociali de a interveni, prin sesizarea organelor abilitate să intervină. 

Conform art. 2(1), „violenţa în familie” este definită drept „orice acţiune fizică sau verbală săvârşită cu intenţie de către un membru de familie împotriva altui membru al aceleiaşi familii, care provoacă o suferinţă fizică, psihică, sexuală sau un prejudiciu material”. 

De asemenea, legea se aplică şi persoanelor care au stabilit relaţii asemănătoare acelora dintre soţi sau dintre părinţi şi copil, dovedite pe baza anchetei sociale.

Pentru aplicarea acestei legi, se înfiinţează Agenţia Naţională pentru Protecţia Familiei, organ de specialitate în subordinea Ministerului Sănătăţii şi Familiei (alin. (1) al art. 8).

Obiectivele agenţiei sunt, conform alin. (2) al art. 8: 

a) promovarea valorilor familiale, a înţelegerii şi întrajutorării în familie, prevenirea şi combaterea violenţei în relaţiile dintre membri; 

b) sprijinirea membrilor de familie aflaţi în dificultate ca urmare a actelor de violenţă în familie; 

c) sprijinirea victimelor prin programe de recuperare a sănătăţii şi de reinserţie socială; 

d) asistarea agresorilor prin tratamente de dezalcoolizare, dezintoxicare, psihologice şi psihiatrice; 

e) protejarea victimelor şi, în special, a minorilor, prin măsuri de păstrare a confidenţialităţi identităţii lor, precum şi prin măsuri de protecţie psihologică a acestora, în timpul instrumentării cazului; 

f) iniţierea şi coordonarea parteneriatelor sociale, în scopul prevenirii şi combaterii violenţei în familie.

Pentru realizarea obiectivelor în domeniul îngrijirii şi protecţiei victimelor violenţei în familie, agenţia are următoarele atribuţii, potrivit art. 9(1): 

a) elaborarea, fundamentarea şi aplicarea strategiei şi a programelor în domeniul îngrijirii şi protecţiei victimelor violenţei în familie; 

b) controlarea aplicării reglementărilor din domeniul propriu, precum şi al activităţii unităţilor care îşi desfăşoară activitatea sub autoritatea sa; 

c) finanţarea sau, după caz, cofinanţarea programelor specifice în domeniul apărării şi consolidării familiei, precum şi a îngrijirii şi protecţiei victimelor violenţei în familie; 

d) înfiinţarea de adăposturi şi de linii telefonice de urgenţă pentru victimele violenţei în familie; 

e) instruirea, autorizarea şi coordonarea activităţii profesionale a asistenţilor familiali; 

f) organizarea de cursuri de cunoaştere a formelor de violenţă în familie; 

g) efectuarea de studii şi cercetări, elaborarea de strategii, prognoze, realizarea şi publicarea de materiale ştiinţifice şi promoţionale specifice; 

h) realizarea bazei de date pentru gestionarea situaţiilor de violenţă în familie; 

i) implicarea şi sprijinirea iniţiativelor partenerilor sociali în rezolvarea problemei violenţei în familie; 

j) înfiinţarea de centre de recuperare pentru victimele violenţei în familie; 

k) înfiinţarea de centre de asistenţă destinate agresorilor.

În activitatea lor asistenţii familiali au următoarele atribuţii: 

a) identifică şi ţin evidenţa familiilor în care apar conflicte ce pot cauza violenţe; 

b) urmăresc desfăşurarea activităţii de prevenire a violenţei în familie; 

c) identifică soluţii neviolente prin legătura cu persoanele în cauză; 

d) solicită sprijinul unor persoane fizice sau juridice pentru rezolvarea situaţiilor care generează violenţă în familie; 

e) monitorizează respectarea drepturilor persoanelor nevoite să recurgă la serviciile adăposturilor (art. 13 (1)). 

Capitolul IV din lege se ocupă de măsurile de prevenire şi combatere a violenţei în familie. Astfel, persoanele desemnate de autorităţile publice pentru instrumentarea cazurilor de violenţă în familie vor avea următoarele atribuţii principale: 

a) monitorizarea cazurilor de violenţă în familie din sectorul sau unitatea teritorială deservită; culegerea informaţiilor asupra acestora; întocmirea unei evidenţe separate; asigurarea accesului la informaţii la cererea organelor judiciare şi a părţilor sau reprezentanţilor acestora; 

b) informarea şi sprijinirea lucrătorilor poliţiei care în cadrul activităţii lor specifice întâlnesc situaţii de violenţă în familie; 

c) identificarea situaţiilor de risc pentru părţile implicate în conflict şi îndrumarea acestora spre servicii de specialitate; 

d) colaborarea cu instituţii locale de protecţie a copilului şi raportarea cazurilor, în conformitate cu legislaţia în vigoare; 

e) îndrumarea părţilor aflate în conflict în vederea medierii; 

f) solicitarea de informaţii cu privire la rezultatul medierii; 

g) instrumentarea cazului împreună cu asistentul familial (art. 16(1)). 

În cazul comiterii actelor de violenţă în familie, organele de poliţie intervin la sesizarea victimei, a altui membru de familie sau a unei autorităţi (alin. (2) al aceluiaşi articol). 

Potrivit alin. (3) al art. 16, lucrătorul de poliţie are obligaţia să anunţe imediat autoritatea competentă la nivel local, în legătură cu situaţia victimei. 

Ministerul Sănătăţii şi Familiei împreună cu Ministerul de Interne elaborează şi difuzează materiale documentare privind cauzele şi consecinţele violenţei în familie (art. 17). 

Ministerul Educaţiei şi Cercetării realizează, cu sprijinul celorlalte ministere implicate şi în colaborare cu organizaţiile neguvernamentale cu activitate în domeniu, programe educative pentru părinţi şi copii, în vederea prevenirii violenţei în familie (art. 18). 

Pe 24 decembrie, a fost adoptată Ordonanţa nr.95 din 24 decembrie 2003 privind modificarea şi completarea Legii nr. 217/2003 pentru prevenirea şi combaterea violenţei în familie care reglementează, în principal, următoarele:

- decalarea termenului de înfiinţare a Agenţiei Naţionale pentru Protecţia Familiei pentru anul 2004;

- coordonarea agenţiei de către un preşedinte, asimilat din punctul de vedere al salarizării cu funcţia de director general din minister, numit de către ministrul muncii, solidarităţii sociale şi familiei, în condiţiile legii; 

- componenţa consiliului consultativ, respectiv 7 membri reprezentanţi ai Ministerului Muncii, Solidarităţii Sociale şi Familiei, Ministerului Sănătăţii, Ministerului Educaţiei, Cercetării şi Tineretului, Ministerului Administraţiei şi Internelor, Ministerului Justiţiei, Autoritatea Naţionale pentru Protecţia Copilului şi Adopţie, Autoritatea Naţionale pentru Persoanele cu Handicap; 

- constituirea, prin ordin al ministrului muncii, solidarităţii sociale şi familiei, în coordonarea agenţiei, la nivelul fiecărui judeţ şi al municipiului Bucureşti, a unui compartiment în cadrul direcţiilor teritoriale pentru dialog, familie şi solidaritate socială; 

- modificarea unor atribuţii ale agenţiei în concordanţă cu prevederile Ordonanţei Guvernului nr.68/2003 privind serviciile sociale, aprobată cu modificări şi completări prin Legea nr.115/2003; 

- definirea unităţilor de asistenţă socială destinate victimelor violenţei în familie şi agresorilor şi a condiţiilor de funcţionare a acestora; 

- stabilirea surselor de finanţare pentru funcţionarea agenţiei şi a compartimentelor teritoriale; 

- finanţarea cheltuielilor de personal, de capital şi materiale pentru funcţionarea aparatului central al agenţiei în anul 2004 din bugetul Inspecţiei Muncii. 

